NOTA DE PREMSA

CONVENI DE COL·LABORACIÓ ENTRE PIMECOMERÇ, L’AJUNTAMENT D’ALFARRÀS I L’ASSOCIACIÓ DE COMERCIANTS

****

*Barcelona, 30 de desembre de 2019.-* Aquest migdia PIMEComerç Lleida, l’Ajuntament d’Alfarràs i l’Associació de Comerciants i Empresaris d’Alfarràs han signat un conveni de col·laboració on hi han participat Joan Carles García Guillamon, alcalde d’Alfarràs, Manel Llaràs, president de PIMEcomerç Lleida i Victor Esteve, president de l’Associació de Comerciants i Empresaris d’Alfarràs. L’acte ha tingut lloc a l’Ajuntament d’Alfarràs, on hi han estat convidats també Esther Mellado, vicepresidenta de l'Associació, Anna Torres, Secretària Territorial de Pimec Lleida i Pedro García, tècnic territorial de PIMEcomerç Lleida.

L’objecte d’aquest conveni és establir un marc de col·laboració entre l’Ajuntament d’Alfarràs, l’Associació de Comerciants i Empresaris d’Alfarràs i PIMEComerç Lleida, per tal de promoure accions de millora en el desenvolupament del comerç urbà i de proximitat, a través d’actuacions conjuntes que reverteixin en benefici de les petites i mitjanes empreses comercials i de la cohesió territorial en l’àmbit municipal.

Per tal de dur a terme la col·laboració, s’han marcat uns eixos estratègics de treball que inclouen:

**-La professionalització del sector:** A través del disseny conjunt i del diagnòstic de les mancances actuals del sector en termes de formació, per realitzar programes de formació especialitzada en comerç.

**-La promoció de l’associacionisme:** Promoure la renovació i actualització de les estructures associatives de comerç i la posterior integració de les associacions municipals a entitats d’àmbit superior català.Assessorar les associacions de comerciants en aquelles qüestions relacionades amb la normativa comercial i de consum, qüestions tecnològiques relacionades amb el sector i beneficis vinculats a la condició de socis de PIMEC.

**-El foment i assessorament a la creació d’empreses a l’àmbit del comerç:** Assessorar els empresaris i empresàries que desitgin crear una empresa de comerç i promoure també la internacionalització de les mateixes.

Manel Llaràs, president de PIMEComerç Lleida, ha destacat que **“l’arribada de nous centres comercials suposarà que els comerços hauran d’estar preparats per afrontar els nous reptes competitius que els hi espera”**, i ha afegit que **“des de PIMEComerç estem treballant en tot el territori per ajudar al comerç de proximitat en tot el que calgui perquè continuï viu i s’adapti a les noves necessitats del sector”**.